‘Dankie vir gebede’ – gesin van beseerde vlieënierDaniël Theron se gesin het mense vir hul ondersteuning en gebede bedank. (Arigieffoto: pixabay) Die familie van Daniël Theron, die man wat ernstig beseer is in ŉ vliegongeluk wat ook die lewe van ŉ sy jongste seun, Daniël, geëis het, het mense bedank vir hul “gebede en ondersteuning”. Die noodlottige ongeluk het op 3 Mei naby Laingsburg plaasgevind. Luidens ŉ boodskap van Daniël se gesin is sy dokters tevrede met sy vordering tot dusver. Hy ontvang ook arbeidsterapie aan onder meer sy hande waar hy brandwonde opgedoen het. “Almal is baie dankbaar en bly vir positiewe terugvoer. Weereens baie dankie vir almal se gebede en ondersteuning. Dit word opreg waardeer,” lui die boodskap. Maroela Media het vroeër berig pa en seun het in ŉ formasie saam met vier ander vliegtuie gevlieg toe hulle in die moeilikheid beland het. Die groep het die Sondag voor die ongeluk by die Gariepdam opgestyg waar ŉ girokoptersaamtrek plaasgevind het. Hulle is daarna na Beaufort-Wes waar hulle oorgeslaap het en het Maandag na Laingsburg vertrek. Daar het hulle brandstof aangevul en verder gevlieg. Die ongeluk het kort daarna plaasgevind. Die Burgerlugvaartowerheid se voorlopige ondersoek na die ongeluk word na verwagting binne 30 dae ná die ongeluk uitgereik. Daniël sr. het ernstige brandwonde in die ongeluk opgedoen en die jong Daniël het gesterf toe die Magni Gyro-sportvliegtuig aan die brand geraak het. Daniël jr. se skool, Rijk Tulbagh, het hom bestempel as ŉ “merkwaardige leerder wat liefde en vreugde uitgestraal het. Daniël het glimlagte gelos oral waar hy gegaan het – altyd gepaard met ŉ grappie of twee”, het die skool vroeër op Facebook geskryf.